Antonio Alberti Cuciarin (1946) 
L atrezo. 

L ea ajitazion 'sa el di ignante, i ome scomenzaa a 'si a tira fora ra conca da sote gorna, i 'sia inze stalon a tira 'so ra 
ciadenes dal pico, da ra ultima passada de cuode ai cortiei, paricia i ciadis e duto chel che I ea de bisoin: del indoman se 
copaa el porzel del Cuciarin, e duta ra vijinanza r aea da esse pronta (e inalora r ea senpre pronta) a da na man, 
parceche i vorea esse almanco de cuatro. 

El cuci I ea oramai de cuaji un cuintal, suposo nonanta chile e I ea propio da maza. Por bestia, egnia da pensa, a se 
recorda canche d ousciuda i ea 'sude fin fora a Pezie, da Gusto Partel, a se toi el porzeluco che I ea poco pi gran d un 
jato e i I aea porta fin su in Col, inze na zesta come un nesc, betu inze schedino, e alolo I aea taca a magna fora de 
nouzo. 

L ea deenta, come ogni an e come dute, el sleco de nosoutre pize, e canche aaon algo da magna, direte si ghin dajea 
anche a el. Pan vecio, laadures e paaron I ea chel che i bastaa par egni su bel gras inze I 'siro de alcuante mesc, e par i 
ultime de noenbre I ea pronto. Chi che no i podea se cronpa el porzeluco, el Partel ghin dajea un da arlea e meso I ea 
so. Se usaa coscita. 

Sote ciasa dei 'Sepeles, propio cuaji daante ra stala, I ea senpre un scento de breoi a stajona: chera I ea ra nostra 
tribuna da agnoche podaon vede duto, e mangare inpara anche algo; un di o I outro arae podu tocia a nos fei chel laoro. 
L e rua chera bonora; inze cujina, sul sporer I e pegnates de aga a boe, e i ome i mena fora de schedizo el porzel, che 
'sa I a snasa che I e algo de stragno, e I e duto ajita; i lo tien fermo, e un i da 'so pa ra testa col mai de dreto par el 
matoni (guai a fala e i da de strisc, no sarae el prin che scanpa via come un chetin), e alolo i tol el sango (che I vien betu 
da na parte par ra fartaies), alolo dapo i lo bete inze ra conca con ben da aga che sbroa, el calfon via par sora e con 
alcuanta tirades de ciadena da na banda e da r outra, el vien fora duto bel spera. (*) 

I lo tira su a pendoron, taca par ra zates dadrio, de modo da pode I scuarta: i budiei inze un ciadin, ra coradeles da r 
outra, e ra vescia? ohh... chera ra va direta (voita) ai pize che speta, la sul scento de breoi, par ra jonfa con na ciana 
come un balon. Un 'sogo noo, che par un de lore el dura poco. Defato, eco che chi ome i taca ra comedia: 
Bepe, asto tu I atrezo? 
No, I aee da a Jijo. 

El I a Ricardo, I e el che I a dora par ultimo. 

Tas rajon, ma I el iusto inpresta loutradi al Pioan che I aea de bisoin. Pizo, tu che te sos el pi svelto, t as da fei un laoro 
de inportanza; t araes da si so in calonega a di che i te daghe I atrezo, el curarees che I ea sta inpresta, che su in Col i 
a de bisoin, par el porzel. 

Se po crede, pien de anbizion parceche i aea zernu propio el, inalora I ea un onor fei algo canche chi pi vece i ordenaa, I 
ea moesc de coren come un sbiro, 'so par i troes, I aea scaaza par i prade, e inze un vede no vede I ea rua in calonega, I 
aea incontra Zelestina, ra secretaria del Pioan, e con tanta surizion i aea damanda del atrezo, el curarees che I ea sta 
inpresta parceche su in Col i lo doraa par el porzel, che 'sa I ea sta taca su e i aea nafre de prescia. 
Oiuto pizo, me despiaje, son intrigada e no sei cemodo t el di, ma supono che 1 1 ebe to/esc in 'siro. No ni e un atrezo 
come el curarees. Se po te consola, te digo che no te sos el prin, e fosc gnanche I ultimo, che con chesto scherzo I 
manda a zur/ona ca/chedun. Te sos sta un varente a obedi zenza tanta damandes, e de seguro t as inpara algo, anche 
se ades te te sentes duto aveli. Torna a ciasa zenza paura, e se i to amighe i te mena par el nas, no sta a I abada, te 
vedaras che i se stufara alolo. Tol su alcuanta carameles da chel zestel la sun toura, coscita te pos i fei gorosa. 
(Zelestina r aea senpre na soluzion e na bona parola par dute, grei o pize che fosse.) 

Martufo pichemai, panpian el sin ea torna su in Col, e mai ra strada, che 'sa r ea longa, i aea somea coscita erta e da 
fadia. Co I ea sta pede ciasa I aea 'sira par dadrio e, par no se fei vede, I ea souta inze par ra funestra de comedo, e par 
un pei de dis no se I aea pi vedu in 'siro. Dapo, come duta ra robes, panpian i so amighe i s aea desmentea e solo in 
ciou de tanto, un o I outro de chi ome i menzonaa el curarees, ma oramai r ea passada e no i fajea pi cajo. 
Ruara anche par el, chel di che I dijara: Tu, pizo, che te sos el pi svelto.... Un jelato da zincuanta a ci che induina ci che I 
ea chel pizo! 

(*) Ra conca I ea na sorte de vasca de len, ghin ea does o tre par duta ra vila, agnoche se betea el porzel da spera; se 
scaraa sora el calfon (raja par spera) e se sdraaa r aga ciouda inze ra conca, dapo se tiraa un pei de ciadenes inaante e 
indrio, che es tiraa via ra sedes. A prespoco. 

(Anpezo) 

Mario Bressan Simon 

La s-ciona de la nona Irma. 

Na olta, cuant che le tose no le podea girar ne de di e tant de manco cole che era scur, le mare le ne contea che na sera, 
trei bele tosete insieme con altri trei zuanot i e scanpai par andar al bal visin al Macatoch. 

La sera inbrunia e la luna la inluminea i dintorn e le bele erode. La conpagnia la era tuta contenta e ghe parea che el 
mondo el fusse tot so. 

I e montai tuti alegri su na linzala e i corea par i bosch senza pensar al tenp che passea, ne in che loch che i era rivai. 
Tut inte n bot i se a cata inte la Val dei Sprit e n canto melodioso el se a inpadroni de tuti. I zuanot no i e stati pi boni ne 
de scanpar, ne de fermar la linzola, e con cuel canto le sirene le i a ciapai e fati sparir, come che le fea con tuti cuei che 
passea par de la. 



Sti pore zuanot no i e pi stati catai, ma anca ades se se passa te la Val dei Sprit, slongando le rece se sent encora le 
disperate os de le mare che ciama le so tosete. 

(Gosalt) 

Attilio Caffaro (Tilio Bia, 1931) 
Al pra su cola. La meda. 

Nota introduttiva, a cura di A. Alberti Cuciarin. 

Nel ladino del Cadore, spesso e volentieri si trovano delle variazioni, piccole o piu marcate, anche all'interno dello stesso 
Comune; piccole sfumature anche solamente della pronuncia, o vere e proprie varianti di un medesimo vocabolo. 
Riportiamo qui di seguito un raccontino di vita passata e vissuta, fornitoci dal signor Attilio Caffaro, appassionato cultore 
della parlata arcaica della piu piccola frazione del Comune di Pieve di Cadore: Nebbiu, che si differenzia da quella di Tai o 
Sottocastello piuttosto che da Pozzale o dal centra cittadino. I lettori pievesi di una certa eta, e non, potranno quindi 
ricercare quelle differenze che caratterizzano le diverse parlate; se pur sorelle gemelle, esse hanno qualche segno 
particolare che le distingue. 

In primavera I era da cura i pra, toi su bachet, cocole, strende le brusse par pode sega meio. Cuanche i fiore de I erba i 
era ben verti, su a sega; el nono disea che dovea secasse al fien coi fior, che al late al ienia pi gras. 
I segaa a la bonora co la guaz; mi a scara andei. Erba no in era tanta, ma verto si, e a sta in pe coi zocui na fadiga orba. 
Olta, tira inte le pendole e cuanche I era seco, al fen al dovea cianta; par fa la meda, su un pianussel i piantaa al medin. 
Intorno i incialastraa toe de len e i brasin: al fien no dovea toca tera. 

Mi che era pi pizol, aveo da balegalo intorno al medin; dopo an fia ienio storno e me tocaa cenime inte I medin par no 
rebotola do par sote. Me fradel al paraa su al fien co la forca; na olta sto mona el me a inpira na culata. Al nono me a 
messo su rasa e mus-cio, an mal che i avarae copadi dute doi. 

Par an per de ane fasone la meda a boza, dopo al nono al se a inventa de fala a fiasco, duto par fa cica i so amighe, sto 
ostio. Ogni fia I andaa indrio a varda: «Mete/o pi n ca, metelo pi n la!»; me fradel che brontolaa sote coz, mi redeo, cosi 
polsao, e a restelala do al nono al miraa con an ocio sera. Finida, tolone su i atrez, la vardone an fia, contenti: la era 
bela e fata ben. 

Me nono betea na cica sote an dento e ienone a ciasa, strache ma orgoglios. 

(Nebiu) 

Piero De Ghetto de Roche de Liseo (1932) 
Al di dei Sante. 

A Borcia al daspomedodi del di dei Sante, daspo la funzion ize iesia, i va dute ize portea a data i so morte. 

Me penso che in chel ota era an riedo e la iesia I era piena de dente. A tante i tociaa sta in pe, parce che i banche i era 

pies. 

16 era ize I prin banco. M ei volta indaos e ei pensa intra de me «No ei mei vedu tanta dente ize iesia, dovin e vece, omin 

e femenes, dute coi so morte da di a data e dute coi so pensieres par la testa». 

Me penso anche che diseo intra de me: «Da ca de zento ane no sara pi nessun de duta chesta dente.. .» 

L e passa sessanta ane da in chel ota. Iniere I era al di dei Sante e la iesia I era meda guoita. 

Ghen e nassu e ghen e morto tante. Carchedun I e ancora vivo de chi de alora. Ma cuanta dente iniere che aspietaa fora 
de la portes de iesia che la funzion la fosse fenida par di ize portea! 16 no son ca a fei i conte a nessun. Nono Liseo al 
disea che can che se va a molin, dute porta al so cargne. 

A me pensa de la iesia piena de in chel ota, iniere ei sentu an gropo ize I col. E no I e sta tanto fazile feimelo passa. 
« Autre tenpe!» Come che dis tanta otes i me fioi, can che i conto robes de n ota ... 

(Borcia) 

GlANCARLO SORAVIA CAPOTO (1938) 

La mossa de Tizian. 

Me nona n ota la m a conta che I pitor Tizian da Pieve, inte n viado che I avea fato par di a Venezia, al s avea ferma a 
dormi inte na locanda, ma no I era resta par nia contento del servizio. 

Par dispeto, inante de camina, I avea pitura na merda sul lenzuo, co na mossa che 'solea via par sora, proprio in medo al 
lieto. 

Al I avea fata cossita polito che chi de la locanda i credea che la fusse viera, i era dute inrabiade, e i era dude a para via 
la mossa. 

Ma cuan che i s a inacorto che la era solo che piturada, conpresa la mossa, e i a savesto che I era stada fata da n gran 
pitor, i se I a betuda via par recordo. 



Le castagne de Hitler. 



Chi da Venas i dea a vende castagne, piere cuote, caramei, peverin e autra roba da magna, do par I Italia e inte in 
Germania. 

An on da Venas I era a Monaco a la fin dei ane '30 e I vendea castagne davante na cesa del centra. An di, Hitler e i suoi i 
ien fotografade intan che i magna castagne da sto ca da Venas, e i ghi regala la foto. 

I conta che cuan che I on I e torna in Italia, par paura dei partigiani, no I s eve fida a ceni la foto, e I eve brusada. 

(Venas) 
Anonimo 

Al Baracoon de Socaanp. Inveer 2009. 

Al don Faelo, calche an fa, 

al scriea su par an tabia, 

che co de neef n era egnu na bona pila, 

al se aea scufa zu, su par la Vila. 

Dit cosi tra I serio e I scherzos 
duti cuainc I a metu in croos, 
se I e vegnu zu no ste ve lagna, 
forsi le cavariade no era de cualita. 

Aign indare, su Insomaria, 

i neodi de la Bia 

i cressea come i foonch, 

ie dis Bassi, ma i e anca loonch. 

Par sguareza con pi passioon, 
intant ch i varzaa la televisioon, 
i a vedu na diesena de scalmanai 
ch i corea coi patani par chi prai. 

I e zui su par chele sofite, 
i a scaruza anca inte n galineer de le pite, 
in zerca de patani vege o feer da giaz 
da mete sot ai zocoi, fra ponta e tac. 

Inte n piaan, co la giaz viva, 

che la e senpre lustra su Insomaria. 

ie corea dare a na rodela de calche soort 

coi patani sot ai piei, e calche bachet stoort. 

Dapo, coi zapooign, badii e restiei 
i e zui su inte busa di Scussiei, 
andoe che inte i loch di Bacaaign 
i avea ingruma giara un di chi aign, 

Ilio, andoe che I sool incapa sul Col Pelos, 
i a slarga aiva par fa an bel foos 
andoe che no se puol mola ne fede ne conici, 
parche anfin dapo Pasca non cres gnanca radici. 

In prima, i zia zu co la schina e coi zanoge, 
varguinc i se a intorcola anche le conoge, 
ma chi che zia sun cimitero, su par stradoon 
i zigaa su: Bravi! Ave resoon! 

Senza i fa dan a neguinc, senza smaza, 
i se godea a core e sguareza, 
ma parche la luoga la fosse pi segura, 
i suoi i a pensa de fa anca na cesura. 



Chi che de fameia i fea i carpentier, 
ma anche botegheer e gelatier, 
con an puoche de breghe e cuatro pai 
inte de n boon strop ie a serai. 

Se desseda chi cuatre ronzegoign, i sa dut lori, 
adees i viaza in Merzedes e i f a i siori, 
"che I Goerno al tire fuora le palanche, volon i schei, 
che aon da fa su al Stadio de I Hockey". 

Cosi an bel di, via par meta stagioon, 
i s incontra i Politici, fuora par Longaroon, 
coi schei de I aiva che vanzon, 
faron su al Stadio, parche al volon. 

Ma la neef la pesa, fioi! 
No se puol fa calcoli inte darioi, 
a fa cosi no se a mai conbina nia, 
I e solche soldi butai via. 

Dit e fat, al Sindico e la Aministrazioon 

i fa su progeti, preventivi, dut an baloon, 

visto che I CONI e chi da Roma ne da dut 

fon su I Stadio, come se fosse da fa su an condut. 

Duti I vol, chi pi n vinte, chi pi n fuora, 
de sot, de sora, sot e sora: 
par al fato che in Comun i e stai mandai 
i se sent "ELETTI", no votai. 

Fato sta che in freta e furia i I stanpa su, 
senza pensa sora, al puol anca toma zu, 
sora I dut par la pressa da fa, 
senza varza statica e cualita. 

Al Sindico ancora al no se avea inparenta 
con chi che mastegaa scoot, dut de n fia, 
ma chi che I se avea toot a I daida via 
i era o massa zoven o boign da nia. 

Fra chist I era anca n sogeto 
che se permetea de critica ogni progeto, 
come se I fosse an inzenier, firma dotoor 
anche se I no avea mai dormi coi muradoor. 

Al cueert, aon vedu subito co i I a metu su 
che I era destina a toma zu: 
a I scuerze i a dora le tegole canadesi, 
che no le va proprio been par sti paesi. 

Ma a senti le Aministrazioign, 
zia been dut, pagaa le anbizioign, 
e po, popolo hue, che voleo ve lagna, 
dut chel che fon al ne vegn regala. 

Se varguinc i domandaa spiegazioon, 
cuant che costa mantegni sto baracoon, 
zia via lustri o diesene de aign, 
e su le carte se binaa le tele de raign. 

Staota co na fiocada degna de sti pais 
no n e pi come ch i disea, che "va dut slis", 
le tegole canadesi le a strafondu 



e le breghe marze le e vegnude zu. 

Mora, come che I aea scrit al don Faelo, 
se mobilita al Comun ... apritl cielcAW 
Par sta segur e no se ciapa taarz ... 
— sere la strada, dut al mees de maarz!!! 

Al Pierin in pax, pena de sora, 
al ridara conteent, porca malora: 
"in chela ota, sa la Vila, me ae coiona 
parche con doi breghe ve aistropa, 

no na strada Sta-Taal e cuaal 
come chela che va fuora par Canaal, 
ma na stradela dantre al pais, 
e fin chela ota I era zu dut slis". 

Inte chela cassela cuadrata, che inpizon par sent) le novita, 
sion vegnui a sae che anca la Regioon se a interessa, 
e an Belumat co la testa come n fiasco I a zura 
che par vendre tredes sara dut sistema. 

"Sotto lo Stadio verra aperta una bretella 

che colleghera la strada di Longarone con quella 

che sale alio Staulanza e all'Agordino 

ed al comprensorio del Civetta qui vicino ..." 

Cosi i a dit e inprometu, 

spetando che dal cueert la vegne zu: 

sion pi segur che vedaron al ciaro de la lum 

co insieme a I ainsuda luga ... I Delega da Belum. 

"Carl Politici di ogni stirpe e razza, 

scusate per questa satira un po'pazza, 

ma sappiamo che di promesse e prodigo ogni uomo. " 

(Zoldo) 

Antonio Alberti Cuciarin (1946) 
Ra perla. 

Ei spendu na lagrema. 
R ei fata toma 
intra ra cogoies, 
braze che vo ben, 
daerte de na ostrica. 

Ci che sara bon de ra daerse, 
in memoria, inze I tenpo 
el se ciatara na perla. 

Spendonera in ciou de tanto 
na lagrema, e mangare 
zenza el fei de scondon. 
None inpo cosci da di 
s ingropa inze nafre. 

(Anpezo) 

Piero Bressan Bernardi (1920) 
Ista in Zereda. 



La dent de la Fiera 



che pi la podea 
el svago in Zereda 
d ista la zerchea. 

Ghen era barache 
e stale e tabia 
che piene de dent 
le gnea che se sa. 

Coi boce del fol 
la siora Betina 
lassu la rivea 
par senper la prima. 

I grandi bacani 
con tuta la messa 
dei pra i se sieghea 
la gran so distesa. 

Tel giro del di 
le falz le fis-cea 
e I sol batea calt 
e I fen se sieghea. 

Ma cuant che la sera 
feni de siegar, 
la dent fea filo, 
e via col cantar. 

De festa al bel son 
de na canpanela, 
a Messa i ndea tuti 
te cuela Capela. 

Ades, bele case 
poiade cua e la, 
ma i canti e alegrie, 
...cuel tenp I e passa! 

(Gosalt) 

Laura Busin di Pizoi (1980) 
Na cruzia. 

Me nona la e malada, la e drio a piura 
chissa se anca stavolta la varira. 
L a ben i soi agn, I a passa i otanta, 
tuti i te dis: la s a fat la so vita. 
L e ben natural che capite i luti 
chela da la fauz la luga par tuti 
pero co I e ora de se saluda, 
ston mal anca se s aon parecia. 

Doi dei miei noni i e caminai auna: 

i era en cuatro, ades me n resta una, 

e senza de ela me farai marevea 

de no avei pi gnanca n vecio en famea. 

Oh, se podesse sent) encora le s-cione 

che me contea I Evelino, la Elvira e I Tone 

co dei a catali I era encora pi bel 

se i me le contava du par apede fornel. 

Ma pi passa i agn e pi me nascorde 

che oramai tante robe no me le regorde 

enveze i noni i a la memoria 



e i cen a ment la nosta storia. 



Gnanca lori no i pol avei saldo reson 
zerte volte magari i se fa confusion 
pero fa lostes, I e polito scoltali 
fin che i aon convien rencurali. 

(Falciade) 

Italo De Candido Ciandon (1929) 
Maiada. 

Ine duto galivo al monte, 
anca la pala sbreada 
I e bianca dal ponte 
bicio dla maiada. 

Parduto e pien 
prudente e riza 
come al malven 
somea na peliza ... 

I fila la trama 
i negre uziei ... 
po i va sote la rama 
nt la ceda de nei. 

Nt al lustro basta bagare, 
a duce conpagna la mana ... 
al sior sente d amare 
al poro in cana. 

Maiada: iustizia de Dio 
che placida toma, 
su la croda, nt al rio, 
su duce i ciantone ... 
che redime, no doma, 
che maia pensiere pi bone! 

(Sa Stefi, 1° premio Concorso di poesia triveneta, Venezia 1976) 

Annamaria De Michiel 
La fin del an. 

Pan pianeto e ruou anche stan 
con fadia la fin del an 

e par feime un tin de festa 
ei genpiu na bela zesta 
co n polastro, tortelini, 
paneton, chel bon con I ua, 
e un scartoz de mandarini. 

Una boza de spumante, 
de chel dolze, par brinda, 
cuanche bate medanuote 
col me on, la sul sofa. 

Ei conprou anche doi bagigi, 
doe nosele, mandolato, 
e a la fin me a fato voia 
de conprame anche I gelato. 



No son stada a bada a spese 
parche e solo na ota al an 
ma se penso, e proprio vero, 
cuante schei par sto magna. 

E cosi, fra un tortelino 
e un bocon de paneton, 
no se pensa a le magagne, 
se no ... e massa confusion. 

Meo lassale, chiete chiete, 
la da sole nte I cianton 
e fei un brindisi al an nuovo 
che se spera sea pi bon. 

(Lorenzago) 

Lucio Fedon (1980) 

Pensiere de n vecio che fuma I cai. 

N vecio I e senta, fumando I cai, 

su n caregon sul piol, 

co le bree negre e fumigade dai ane 

come I so mostaz e I fumo del cai. 

L varda I paes davante de lui e pensa che, 

come n ota, I e resta ultimo e sol 

e I se domanda se calcossa 

de chi ane passade tornara mai, 

se I tornara ndrio come le zirie, come i auziei. 

Po n pensier taca a martoriai I zervel: 

cosa me spiatelo, co che ultimo resta 

de i ane passade morirei? 

Canbiarei, no sara nia o restarei senpre chel? 

Duto me desmentearei o calcossa me pensarei 

dei ane miei pi biei? 

La resposta I e segura e ciara: 

duto canbia e responde mai savarei. 

Dopo ave pensa e tribola assei 

la saieza dei ane ghi da na resposta 

e I so zervel finisse de dasse da fei, 

n soriso I nasse sul so mostaz 

e I moe te n modo ledier i so auriei: 

I vecio pensa: i ane pi biei avude i ei, 

ades chieto la morte spieto, 

e se duto canbia calcossa deventarei. 

(Domeie) 

Massimo Mosena Noni (1966) 
Te puole conpra. 

Te puole conpra i telefonin, 
par te conta robe gia dite, 
par te manda messagi gia scrit, 
o par duga matez gia dugai. 

Te puole conpra anca i conputer, 
par te sera da sool inte na canea, 
e cognosse cosi an grum de amighi, 
senza al pericol di incontra mai. 

Te puole conpra i televisoor, 
decoder, parabole e tante boiade, 
che i te fa vede an mondo a colori, 



intaant che la vita la e in bianc e negre. 

No te puole conpra an puoc de respeet, 
an sin de creanza e de amoor par chi autre, 
e la speranza che an di la sie meio. 

Parche de ste robe ormai no te n cate, 
I e duti articoi passai gia de moda, 
forsi parche che i no costa gnia. 

(Zoldo) 

Eliana Olivotto 

A caval de n scagnel. 

A caval de n scagnel rebalta 

Micio I corea le Mila Milia ... 

Co na vose da leon 

a I fea I verso 

del motor 

che se inbalea, 

che I zighea ingropa 

scalando na marcia par ciapar 

na curva seca ... 

Al se inberlea 

al bocia coridor 

de cua e de la 

par simiotar le curve 

fin al terminal 

de la pista 

che la ndea da Rivalgo 
fin fora a Ospedal. 

(Ospedal) 

Adeodato Piazza Nicolai (1944) 
Mache rosa. 

Mache ros de na rosa, 
dame n goto de vin par 
s-ciaudame I sango e varda 
meo I enrosadira npizada 
sora de le faghere, par 
sbilancia I cuor e cancela 
la paura che stroza I amor. 
Bisogna esse fora de testa 
par save come fei festa 
n medo ai laris e le peruzole 
sconte tra i rame; save 
come bala sote la pioa 
tacade ai barance visin 
a le erode. Ave la forza 
de toma tel rin senza 
le braghe, apena nassude. 
Senti la passion come chel 
ota che te as bussou la toa 
tosata e daspo scondesto 
davoi ale brusse. Bisogna 
sentisse n tin mate par pode 
scrive poesia che sen pre 
deventa bausia, mai bona 
de dite la verita. Ma basta 
feilo con umilta... 



Padova, 23 maggio 2008 



(Vigo) 

Gabriele Riva(1975) 
La pitarela e I ors. 

Pitarela che te 'sgola, 
te te poia e po te scanpa 
me darietu le to ale? 
Te ndareelo de me cio? 

Oi sae, dime corios, 
se a vardane dal de sora 
semeon istes a ors. 



(Oltach) 



